S/S Oberon

**S/S Oberon** oli Suomen Höyrylaiva Osakeyhtiön omistama matkustajahöyrylaiva joka liikennöi Helsinki/Hanko – Kööpenhamina – Hull -linjalla. 

Alus rakennettiin vuonna 1925 S. A. des Chantier & Ateliers de St. Nazairen (Penhoët) telakalla  St. Nazairessa Ranskassa ja viimeisteltiin luovutuskuntoon Earle's Shipbuildingin telakalla Hullissa. Aluksen pituus oli 92,33 metriä, leveys 13,40 metriä, syväys 6,59 metriä, nopeus 13,5 solmua ja uppouma 3 007 bruttorekisteritonnia (1 513 nettorekisteritonnia). Laivan 3-sylinterisen trippelihöyrykoneen teho oli 4 500 hevosvoimaa. Laivassa oli 100 I luokan ja 236 III luokan matkustajapaikkaa.

Ollessaan matkalla Suomesta Kööpenhaminan kautta Hulliin S/S *Oberon* törmäsi 19. joulukuuta 1930 tiheässä sumussa Pohjois-Kattegatissa lähellä Läsön
saaren luona sijaitsevaa Trindelhin majakkalaivaa toiseen Suomen Höyrylaiva Osakeyhtiön matkustajalaivaan, S/S ''Arcturukseen''. Törmäyksen seurauksena *Oberon* upposi, jolloin 43 henkilöä menehtyi. Näistä 25 oli miehistön jäseniä ja 17 matkustajia. *Arcturus* sai vain jonkin verran vaurioita keulaansa, ja se pystyi jatkamaan matkaa omin voimin pelastustöiden päätyttyä.

Oberon oli lähtenyt Hangosta kohti Hullia tunnin myöhässä lastinaan muun muassa 3&nbsp;884 astiaa Hangosta lastattua voita, 19&nbsp;307 kiloa Lounais-Suomen Osuusteurastamon herkkusilavaa sekä puunjalostustuotteita. Matkustajia laivalla oli 21. Kööpenhaminasta Oberon lähti aikataulun mukaisesti kun taas Arcturus, joka oli matkalla Hullista Helsinkiin, lienee ollut sumun takia  myöhässä, eivätkä laivat sen vuoksi kohdanneetkaan toisiaan tavallisella paikalla. Arcturus ajoi sakeassa sumussa Oberonin kylkeen.  Syntynyt repeämä upotti kolmessa minuutissa Oberonin ja myös Arcturus sai vuodon mutta pysyi pinnalla ja saattoi pelastaa veteen joutuneita Oberonin matkustajia ja miehistön jäseniä. Oberonin pelastusveneitä ei ehditty laskea vaan ihmiset joutuivat hyppäämään jääkylmään mereen.

## Lähteet
* *The Ships of our First Century. The EFFOA Fleet 1883–1983*. Toim. Pietikäinen, Matti & Sjöström, Bengt. Effoa-Finland Steamship, Helsinki 1983. 
* Suomen Höyrylaiva Osakeyhtiön siirtolaislaivat – S/S Oberon 

### Viitteet

## Aiheesta muualla
* Suomen Höyrylaiva Osakeyhtiön siirtolaislaivat – kuva S/S Oberonista 
* Oberon - Suomen Höyrylaivayhtiön suurin alus valmistunut, Suomen Kuvalehti, 14.3.1925, nro 11, s. 15, Kansalliskirjaston digitaaliset aineistot
* Oberon, Suomen Höyrylaiva Oy:n uusi matkustajalaiva. Saapuu huomenna Helsinkiin, Helsingin Sanomat, 30.8.1925, nro 233, s. 6, Kansalliskirjaston digitaaliset aineistot
* Oberon-onnettomuus - meren murhenäytelmä. Pelastuneita 4 matkustajaa ja 36 henkilöä laivan henkilökuntaa. Uhrien luku noussee n. 40:een. Höyrykattila räjähti, lämmitysöljy sytytti tulipalon, konemiehiä sai surmansa liekeissä. Ihmiset viskautuivat puolialastomina mereen, Helsingin Sanomat, 21.12.1930, nro 344, s. 6, Kansalliskirjaston digitaaliset aineistot
* Kattegat ei luovuta saalistaan. Vain yksi ruumis - nuoren naisen - löydettiin eilen. Yhteentörmäyksen sattuessa kävivät ''Arcturuksen'' koneet taaksepäin. ''Oberon'' yritti täydellä vauhdilla päästä alta. Mukanaolleiden kuvauksia kauhun hetkistä, Helsingin Sanomat, 22.12.1930, nro 345, s. 1, Kansalliskirjaston digitaaliset aineistot
* Järkyttävä merionnettomuus: Kaksi suomalaista laivaa yhteen Tanskan vesillä, Laatokka, 23.12.1930, nro 146, s. 1, Kansalliskirjaston digitaaliset aineistot
* Kaamea laiwojen yhteentörmäys sumussa ja pimeässä Kattegatissa, Käkisalmen Sanomat, 23.12.1930, nro 146, s. 1, Kansalliskirjaston digitaaliset aineistot
* Oberon. Elämän laiva - kuoleman laiva, Kansan kuvalehti, 9.1.1931, nro 2, s. 10, Kansalliskirjaston digitaaliset aineistot